CELEX: 32021R0841
Language: bg
Date: 2021-02-19 00:00:00
Title: Делегиран регламент (ЕС) 2021/841 на Комисията от 19 февруари 2021 година за изменение на Делегиран регламент (ЕС) № 640/2014 по отношение на правилата за неспазване във връзка със системата за идентификация и регистрация на едър рогат добитък и животни от рода на овцете и козите и за изчисляване на равнището на административните санкции, приложими към декларирани животни по схеми за помощ за животни или мерки за подпомагане за животни

27.5.2021   
               
               
                  BG
               
               
                  Официален вестник на Европейския съюз
               
               
                  L 186/12
               
            
         ДЕЛЕГИРАН РЕГЛАМЕНТ (ЕС) 2021/841 НА КОМИСИЯТА
         от 19 февруари 2021 година
         за изменение на Делегиран регламент (ЕС) № 640/2014 по отношение на правилата за неспазване във връзка със системата за идентификация и регистрация на едър рогат добитък и животни от рода на овцете и козите и за изчисляване на равнището на административните санкции, приложими към декларирани животни по схеми за помощ за животни или мерки за подпомагане за животни
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 (1) на Съвета, и по-специално член 63, параграф 4, член 64, параграф 6 и член 77, параграф 7 от него,
         като има предвид, че:
         
                     (1)
                  
                  
                     В член 30 от Делегиран регламент (ЕС) № 640/2014 на Комисията (2) се съдържат правила за определяне на броя на установените животни за целите на доброволно обвързано с производството подпомагане въз основа на заявленията за помощ по схемите за помощи за животни или подпомагането за развитие на селските райони въз основа на исканията за плащане по мерките за подпомагане за животни. По-специално в него се определят правила за случаите на несъответствие по отношение на системата за идентификация и регистрация на едър рогат добитък и животни от рода на овцете и козите. В Регламент (ЕО) № 21/2004 на Съвета (3) се предвижда държавите членки да създадат система за идентификация и регистрация на животни от рода на овцете и козите. Тъй като тази система за идентификация и регистрация съдържа изисквания, подобни на тези на системата за идентификация и регистрация на едър рогат добитък, предвидена в Регламент (ЕО) № 1760/2000 на Европейския парламент и на Съвета (4), е целесъобразно да се приведат в съответствие правилата за отчитане на несъответствията, свързани със системата за идентификация и регистрация на посочените три категории животни. В този контекст е целесъобразно позоваването на „ушни марки“ да се замени със „средства за идентификация“ в съответствие с посочените два регламента.
                  
               
                     (2)
                  
                  
                     Имайки предвид развитието на интегрираната система за администриране и контрол и от съображения за опростяване, е целесъобразно да се адаптират административните санкции по отношение на схемите за помощ за животни и свързаните с тях мерки за подпомагане, определени в член 31 от делегиран регламент (ЕС) № 640/2014, като се освободят до три животни, констатирани като неустановени, от налагането на административни санкции, при условие че тези животни могат да бъдат индивидуално идентифицирани чрез средства за идентификация или подкрепяща документация, и като се коригира равнището на санкциите, които трябва да се прилагат, ако за повече от три животни бъде констатирано, че са неустановени.
                  
               
                     (3)
                  
                  
                     Съгласно член 53, параграф 4 от Делегиран регламент (ЕС) № 639/2014 на Комисията (5), когато мярката за обвързано с производството подпомагане се отнася за едър рогат добитък и/или овце и кози, държавите членки трябва да определят като условие за допустимост за подпомагане изискванията за идентификация и регистрация на животните, предвидени съответно в Регламент (ЕО) № 1760/2000 или Регламент (ЕО) № 21/2004. Освен това в съответствие с тези регламенти събития, свързани с животни, като раждания, смъртни случаи и движения, се съобщават в компютризираната база данни в определени срокове. Неспазването на тези срокове се счита за несъответствие по отношение на въпросното животно. Въпреки това, за да се гарантира пропорционалност и без да се засягат другите условия за допустимост, определени от държавата членка, едрият рогат добитък и животните от рода на овцете и козите следва да се считат за отговарящи на условията за получаване на помощ или подпомагане, без да се прилагат административни санкции, при условие че късното подаване на уведомление за събитие с животни е извършено преди началото на периода на задържане или преди дадена референтна дата, определена от държавата членка в съответствие с член 53, параграф 4 от Делегиран регламент (ЕС) № 639/2014.
                  
               
                     (4)
                  
                  
                     От съображения за яснота и опростяване формулировката на член 31, параграф 3 от Делегиран регламент (ЕС) № 640/2014 следва да бъде хармонизирана по отношение на система, основана на искания, и система без подаване на искания.
                  
               
                     (5)
                  
                  
                     Поради това Делегиран регламент (ЕС) № 640/2014 следва да бъде съответно изменен.
                  
               
                     (6)
                  
                  
                     За да се даде достатъчно време на държавите членки да адаптират своите системи към прилагане на изменените правила, настоящият регламент следва да се прилага по отношение на заявленията за помощ, заявленията за подпомагане и исканията за плащане, подадени за референтните години или премийните периоди, започващи от 1 януари 2021 г.,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Делегиран регламент (ЕС) № 640/2014 се изменя, както следва:
            
                        (1)
                     
                     
                        член 30 се изменя, както следва:
                        
                                    а)
                                 
                                 
                                    параграф 4 се заменя със следното:
                                    
                                       „4.   Когато бъдат установени несъответствия във връзка със системата за идентификация и регистрация на едър рогат добитък и животни от рода на овцете и козите, се прилагат следните разпоредби:
                                       
                                                   а)
                                                
                                                
                                                   животно от рода на едрия рогат добитък, намиращо се в стопанството и загубило едно от двете си средства за идентификация, се счита за установено, при условие че е ясно и индивидуално идентифицирано чрез другите елементи на системата за идентификация и регистрация на едър рогат добитък, посочени в член 3, първа алинея, букви б), в) и г) от Регламент (ЕО) № 1760/2000;
                                                
                                             
                                                   б)
                                                
                                                
                                                   животно от рода на овцете или козите, намиращо се в стопанството и загубило едно от двете си средства за идентификация, се счита за установено, при условие че то все още може да бъде идентифицирано чрез първото средство за идентификация съгласно член 4, параграф 2, буква а) от Регламент (ЕО) № 21/2004 и че са изпълнени всички останали изисквания на системата за идентификация и регистрация на животни от рода на овцете и козите;
                                                
                                             
                                                   в)
                                                
                                                
                                                   когато само едно животно от рода на едрия рогат добитък, овцете или козите, намиращо се в дадено стопанство, е загубило двете си средства за идентификация, то се счита за установено, при условие че все още може да бъде индивидуално идентифицирано чрез регистър, паспорт на животното, където е уместно, база данни или други средства, предвидени в Регламент (ЕО) № 1760/2000, и при условие че животновъдът може да представи доказателства, че вече е предприел мерки за отстраняване на проблема преди оповестяването на проверката на място;
                                                
                                             
                                                   г)
                                                
                                                
                                                   когато установените несъответствия се отнасят до неправилни вписвания в регистъра, в паспортите на животните или в компютризираната база данни за животни, но не са от значение за проверката на спазването на условията за допустимост — с изключение на посоченото в член 53, параграф 4 от Делегиран регламент (ЕС) № 639/2014 — по съответната схема за помощ или мярка за подпомагане, съответното животно се счита за неустановено само ако такива неправилни вписвания се констатират при най-малко две проверки в рамките на 24-месечен период. Във всички други случаи съответните животни се считат за неустановени след първата констатация;
                                                
                                             
                                                   д)
                                                
                                                
                                                   когато констатираните несъответствия се отнасят до късно подадени уведомления за събития с животни в компютризираната база данни, съответното животно се счита за установено, ако уведомлението е подадено преди началото на периода на задържане или преди референтната дата, определена в съответствие с член 53, параграф 4 от Делегиран регламент (ЕС) № 639/2014.
                                                
                                             Информацията, записвана в системата за идентификация и регистрация на едър рогат добитък и животни от рода на овцете и козите, и уведомленията, подавани към нея, могат да бъдат поправяни по всяко време в случай на явни грешки, признати от компетентния орган.“;
                                    
                                 
                              
                                    б)
                                 
                                 
                                    параграф 5 се заличава;
                                 
                              
                  
                        (2)
                     
                     
                        Член 31 се заменя със следното:
                        
                           „Член 31
                           Административни санкции във връзка с животни по схемите за помощи за животни или мерките за подпомагане за животни
                           
                              1.   Общият размер на помощта или подпомагането, на която или което бенефициерът има право по схема за помощ за животни или мярка за подпомагане за животни или вид операция по такава мярка за подпомагане за съответната референтна година, се изплаща въз основа на броя животни, установен в съответствие с член 30, параграф 3, при условие че след административни проверки или проверки на място:
                              
                                          а)
                                       
                                       
                                          не повече от три животни са констатирани като неустановени, и
                                       
                                    
                                          б)
                                       
                                       
                                          неустановените животни могат да бъдат индивидуално идентифицирани чрез някое от средствата, предвидени в Регламент (ЕО) № 1760/2000 или Регламент (ЕО) № 21/2004.
                                       
                                    
                           
                              2.   Ако повече от три животни са неустановени, посоченият в параграф 1 общ размер на помощта или подпомагането, на която или което бенефициерът има право по схемата за помощ или мярката за подпомагане или вида операция по такава мярка за подпомагане за съответната референтна година, се намалява с:
                              
                                          а)
                                       
                                       
                                          процента, определен в съответствие с параграф 3, ако не е по-голям от 20 %;
                                       
                                    
                                          б)
                                       
                                       
                                          двукратния размер на процента, който се определя съгласно параграф 3, ако той е по-голям от 20 %, но не по-голям от 30 %.
                                       
                                    Ако процентът, определен съгласно параграф 3, е по-голям от 30 %, помощта или подпомагането, на която или което бенефициерът би имал право съгласно член 30, параграф 3, по схемата за помощ или мярката за подпомагане или вида операция по такава мярка за подпомагане, не се отпуска за съответната референтна година.
                              Ако процентът, определен съгласно параграф 3, е по-голям от 50 %, помощта или подпомагането, на която или което бенефициерът би имал право съгласно член 30, параграф 3, по схемата за помощ или мярката за подпомагане или вида операция по такава мярка за подпомагане, не се отпуска за съответната референтна година. Освен това на бенефициера се налага допълнителна санкция в размер, равен на сумата, съответстваща на разликата между декларирания брой животни и установения брой животни съгласно член 30, параграф 3. Ако тази сума не може да бъде изцяло прихваната в съответствие с член 28 от Регламент за изпълнение (ЕС) № 908/2014 през следващите три календарни години след календарната година на констатацията, неиздължената сума се анулира.
                              За други видове, различни от посочените в член 30, параграфи 4 и 5 от настоящия регламент, държавите членки могат да решат да определят брой на животните, различен от прага от три животни, предвиден в параграфи 1 и 2 от настоящия член. При определянето на този брой държавите членки вземат мерки той да е по същество равностоен на посочения праг, като наред с другото вземат предвид животинските единици и/или размера на отпусканата помощ или подпомагане.
                           
                           
                              3.   За да се установят процентите, посочени в параграф 2, броят на животните по дадена схема за помощ, мярка за подпомагане или вид операция, за които е констатирано, че не са установени, се разделя на броя на животните, определени за съответната схема за помощ или мярка за подпомагане или вид операция по тази мярка за подпомагане за съответната референтна година.
                           
                           
                              4.   Когато изчисляването на общия размер на помощта или подпомагането, на която или което бенефициерът има право съгласно дадена схема за помощ или мярка за подпомагане или вид операция по такава мярка за подпомагане за съответната референтна година, се основава на броя дни, през които отговарящите на условията за допустимост животни се намират в стопанството, изчисляването на броя на констатираните като неустановени животни съгласно параграф 2 също се основава на броя дни, през които тези животни се намират в стопанството.“
                           
                        
                     
                  
         
            Член 2
            Влизане в сила и прилагане
            Настоящият регламент влиза в сила на третия ден след деня на публикуването му в Официален вестник на Европейския съюз.
            
            Той се прилага по отношение на заявленията за помощ, заявленията за подпомагане и исканията за плащане, подадени за референтните години или премийните периоди, започващи от 1 януари 2021 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 19 февруари 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 549.
         
            (2)  Делегиран регламент (ЕС) № 640/2014 на Комисията от 11 март 2014 г. за допълнение на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол и условията за отказ или оттегляне на плащанията и административните санкции, приложими към директните плащания, подпомагането на развитието на селските райони и кръстосаното съответствие (ОВ L 181, 20.6.2014 г., стр. 48).
         
            (3)  Регламент (ЕО) № 21/2004 на Съвета от 17 декември 2003 г. за създаване на система за идентификация и регистрация на животни от рода на овцете и козите и за изменение на Регламент (ЕО) № 1782/2003 и на Директиви 92/102/ЕИО и 64/432/ЕИО (ОВ L 5, 9.1.2004 г., стр. 8).
         
            (4)  Регламент (ЕО) № 1760/2000 на Европейския парламент и на Съвета от 17 юли 2000 г. за създаване на система за идентификация и регистрация на едър рогат добитък и относно етикетирането на говеждо месо и продукти от говеждо месо и за отмяна на Регламент (ЕО) № 820/97 на Съвета (ОВ L 204, 11.8.2000 г., стр. 1).
         
            (5)  Делегиран регламент (ЕС) № 639/2014 на Комисията от 11 март 2014 г. за допълнение на Регламент (ЕС) № 1307/2013 на Европейския парламент и на Съвета за установяване на правила за директни плащания за земеделски стопани по схеми за подпомагане в рамките на общата селскостопанска политика и за изменение на приложение X към същия регламент (ОВ L 181, 20.6.2014 г., стр. 1).